## Uredba o upućivanju državnog službenika na rad izvan državne službe

### NN 33/2006 (24.3.2006.), Uredba o upućivanju državnog službenika na rad izvan državne službe

**VLADA REPUBLIKE
HRVATSKE**

**864**

Na temelju članka 81. stavka 3. Zakona o državnim službenicima (»Narodne
novine«, broj 92/2005), Vlada Republike Hrvatske je na sjednici održanoj dana
22. ožujka 2006. godine donijela

**UREDBU**

**O UPUĆIVANJU DRŽAVNOG SLUŽBENIKA NA RAD IZVAN DRŽAVNE SLUŽBE
PREDMET UREDBE**
Članak 1.

Ovom Uredbom uređuje se postupak upućivanja državnog službenika na rad izvan
državne službe te prava i obveze državnog službenika upućenog na rad izvan
državne službe.

UPUĆIVANJE NA RAD IZVAN DRŽAVNE SLUŽBE

Članak 2.

Državni službenik može se uputiti na rad izvan državne službe u upravno tijelo
jedinice lokalne i područne (regionalne) samouprave, pravnu osobu s javnim
ovlastima u Republici Hrvatskoj odnosno međunarodnu organizaciju, radi
obavljanja privremenih poslova koji zahtijevaju posebne vještine i stručno
iskustvo.
Državnog službenika na rad izvan državne službe upućuje čelnik državnog tijela u
kojem je državni službenik zaposlen.

UVJETI KOJE DRŽAVNI SLUŽBENIK MORA ISPUNJAVATI

Članak 3.

Na rad izvan državne službe može se uputiti državni službenik koji ima posebne
vještine i stručno iskustvo za obavljanje poslova izvan državne službe, te koji
ima najmanje pet godina neprekidnog radnog staža u državnoj službi na
odgovarajućim poslovima.
Na rad izvan državne službe ne može se uputiti državni službenik protiv kojega
se vodi postupak zbog teške povrede službene dužnosti ili kazneni postupak.

UPUĆIVANJE NA RAD IZVAN DRŽAVNE SLUŽBE U REPUBLICI HRVATSKOJ

Članak 4.

Državnog službenika može se uputiti na rad izvan državne službe u upravno tijelo
jedinice lokalne i područne (regionalne) samouprave i pravnu osobu s javnim
ovlastima u Republici Hrvatskoj, na temelju pisanog prijedloga čelnika tijela
odnosno pravne osobe u koju se državni službenik upućuje, uz pisanu suglasnost
državnog službenika.
Prijedlog iz stavka 1. ovoga članka mora sadržavati razloge za rad državnog
službenika izvan državne službe i vrijeme njegova obavljanja.

UPUĆIVANJE NA RAD IZVAN DRŽAVNE SLUŽBE U MEĐUNARODNU ORGANIZACIJU

Članak 5.

Državnog službenika može se, kada je to u interesu Republike Hrvatske, uputiti
na rad u međunarodnu organizaciju.
Za upućivanje na rad iz stavka 1. ovoga članka potrebna je suglasnost državnog
službenika.

RJEŠENJE

Članak 6.

O upućivanju na rad izvan državne službe čelnik državnog tijela odlučuje
rješenjem.
Rješenje mora sadržavati ime i prezime državnog službenika, stručnu spremu i
struku, ostvareni radni staž, radni staž u državnoj službi, naziv radnog mjesta
na koje je raspoređen, naziv upravnog tijela jedinice lokalne i područne
(regionalne) samouprave, pravne osobe s javnim ovlastima odnosno međunarodne
organizacije u koju se državni službenik upućuje na rad, vrijeme na koje se
upućuje na rad izvan državne službe i dan kada se mora vratiti na rad u državno
tijelo.

VRIJEME RADA IZVAN DRŽAVNE SLUŽBE

Članak 7.

Državnog službenika upućuje se na rad izvan državne službe u upravno tijelo
jedinice lokalne i područne (regionalne) samouprave i pravnu osobu s javnim
ovlastima u Republici Hrvatskoj na vrijeme potrebno za obavljanje privremenih
poslova, a najduže na vrijeme od dvije godine.
Državnog službenika upućuje se na rad u međunarodnu organizaciju na vrijeme
trajanja mandata u međunarodnoj organizaciji.
Iznimno od stavka 2. ovoga članka državni službenik može se uputiti na rad u
međunarodnu organizaciju za još jedan mandat.

POVRATAK NA RAD U DRŽAVNO TIJELO

Članak 8.

Po isteku vremena na koje je upućen na rad izvan državne služ­be državni
službenik se ima pravo vratiti u državno tijelo na poslove koje je obavljao
prije upućivanja na rad izvan državne službe, odnosno na odgovarajuće poslove
sukladno stručnoj spremi.
Državni službenik upućen na rad izvan državne službe može se vratiti na rad u
državno tijelo prije isteka roka utvrđenog rješenjem iz članka 6. ove Uredbe, na
osobni zahtjev, ako za to postoje opravdani razlozi, ili na prijedlog upravnog
tijela jedinice lokalne i područne (regionalne) samouprave, pravne osobe s
javnim ovlastima odnosno međunarodne organizacije u koju je upućen na rad.
Rješenje o prijevremenom povratku donosi čelnik državnog tijela. U rješenju se
mora navesti dan kada se državni službenik mora vratiti na rad u državno tijelo.

MIROVANJE PRAVA I OBVEZA IZ DRŽAVNE SLUŽBE

Članak 9.

Državnom službeniku za vrijeme rada izvan državne službe na koji je upućen
rješenjem iz članka 6. ove Uredbe miruju prava i obveze iz državne službe.
Vrijeme iz stavka 1. ovoga članka priznaje se kao neprekidni rad u državnoj
službi i kao stečeno radno iskustvo u struci.
Državni službenik za vrijeme rada izvan državne službe ima prava i obveze iz
službe odnosno radnog odnosa prema propisima i aktima upravnog tijela jedinice
lokalne i područne (regionalne) samouprave, pravne osobe s javnim ovlastima u
Republici Hrvatskoj odnosno međunarodne organizacije u koju je upućen na rad.

PRESTANAK DRŽAVNE SLUŽBE

Članak 10.

Ako se državni službenik ne vrati na rad u državno tijelo u roku utvrđenom
rješenjem iz članka 6. ove Uredbe, odnosno u roku utvrđenom rješenjem iz članka
8. stavka 3. ove Uredbe, prestaje mu državna služba sukladno članku 137. stavku
1. podstavku f) Zakona o državnim službenicima.

STUPANJE NA SNAGU

Članak 11.

Ova Uredba stupa na snagu osmog dana od dana objave u »Narodnim novinama«.

Klasa: 023-03/06-01/08
Urbroj: 5030109-06-1
Zagreb, 22. ožujka 2006.

Potpredsjednica Vlade
i ministrica obitelji, branitelja i
međugeneracijske
solidarnosti
**Jadranka Kosor, dipl. iur**., v. r.

Uredba, NN 33/2006-864
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)